Псыхъурей щыщ Щомахуэ Хуржан
Бахъсэн районым и щIыпIэ администрацэм и унафэщIхэм я мурадщ бадзэуэгъуэм илъэс бжыгъэ дахэ зыгъэлъапIэ къуажэдэс нэхъыжьу 20-м ехъуэхъуну икIи УФ-м и Президент Путин Владимир къыбгъэдэкI хъуэхъу тхылъхэр Iэрагъэхьэжыну.
Абы теухуауэ къащта унафэм ипкъ иткIэ, щIыпIэ администрацэм и Iэтащхьэм и къуэдзэ Къэнэмэт Рустам зи пашэ лIыкIуэ гуп щыIащ Псыхъурей къуажэм щыпсэу, зи ныбжьыр илъэси 100 ирикъуа Щомахуэ Хуржан Хьэжпагуэ и пхъум деж.
Ахэр Хуржан къыхуеджащ УФ-м и Президент Путин Владимиррэ КъБР-м и Iэтащхьэ КIуэкIуэ Юрийрэ зэрызыхуагъазэ тхыгъэм, щIыпIэ администрацэм къыбгъэдэкI псалъэ гуапэхэр нанэ жьыщхьэ махуэм жраIащ икIи и узыншагъэмрэ жыджэрагъымрэ кIэрымыхуу псэуну ехъуэхъуащ.
Хуржан и Iыхьлыхэм зэрыжаIэмкIэ, илъэси 100-м щхьэдэха нанэр ноби жанщ, бэзэрым кIуэну фIэфIщ, уеблэмэ хущхъуэ щэху нэгъуэщIхэр хуэкIуэу идэркъым, езым зэфIигъэкIыу есащи, нэхъ гунэс щыхъур къэуат зыщIэлъ, унэм щапщэфIа ерыскъы къабзэрщ.
Бахъсэн районым щыпсэу нэхъыжьыфIхэм ящыщу дызыхыхьа мазэр хуагъэлъэпIэнущ илъэси 105-рэ ирикъуа нанэ Iумахуэу тIум, илъэси 100 хъуа бзылъхугъиплIым, илъэс 90-95-рэ «фIэкIа мыхъуа» къуажэдэс зыбжанэм.
Чылар Аринэ,
Бахъсэн район щIыпIэ администрацэм
и пресс-IуэхущIапIэм и унафэщI .
